KIRJALLINEN KYSYMYS E-2500/02 esittäjä(t): Laura González Álvarez (GUE/NGL) komissiolle. Uhat historialliselle, kulttuuriselle, sosiaaliselle ja ekologiselle perinnölle Sevillan kaupungissa.



Virallinen lehti nro 092 E , 17/04/2003 s. 0176 - 0177



KIRJALLINEN KYSYMYS E-2500/02 esittäjä(t): Laura González Álvarez (GUE/NGL) komissiolle (9. syyskuuta 2002) Aihe: Uhat historialliselle, kulttuuriselle, sosiaaliselle ja ekologiselle perinnölle Sevillan kaupungissa Sevillan asukasyhdistykset, ammatilliset yhdistykset, kulttuuri-, ympäristö- ja ammattijärjestöt jne. puolustavat yhdessä kaupungin asumisolosuhteita. Tämä tapahtuu kansalaissopimuksella historiallisen kantakaupungin puolesta ja nojautuu yhteisön suosituksiin ja määräyksiin kaupunkiympäristöstä, CO2-päästöjen vähentämisestä sekä ilmansaasteiden ja melun vastustamisesta. Kansalaiset siis puolustavat historiallista, kulttuurillista, sosiaalista ja ympäristöllistä perintöään. Järjestöt ovat ilmaisseet meille olevansa huolestuneita kolmen liityntäpysäköintialueen rakentamisesta historialliselle alueelle, joka on kaupunkiympäristön kannalta ainutlaatuinen. Rakentaminen olisi asiantuntijalausuntojen vastaista. Lausuntojen mukaan kyseisellä alueella olisi rajoitettava yksityisautojen käyttöä, parannettava kävelyreittejä ja vältettävä mielivaltaista puiden kaatamista, jota suunnitellaan Sevillan omaleimaisella Alameda de Hérculesilla. Mitä toimenpiteitä komissio voi toteuttaa turvatakseen yhteisön lainsäädännön ja erityisesti tiettyjen julkisten ja yksityisten hankkeiden ympäristövaikutuksista annetun direktiivin 85/337/ETY(1) noudattamisen kyseisellä alueella? (1) EYVL L 175, 5.7.1985, s. 40. Margot Wallströmin komission puolesta antama vastaus (22. lokakuuta 2002) Tiettyjen julkisten ja yksityisten hankkeiden ympäristövaikutusten arvioinnista 27. kesäkuuta 1985 annetussa neuvoston direktiivissä 85/337/ETY, sellaisena kuin se on muutettuna 3. maaliskuuta 1997 annetulla neuvoston direktiivillä 97/11/EY(1), vaaditaan, että tietyistä luetelluista hankkeista tehdään ympäristövaikutusten arviointi ennen niiden hyväksymistä. Direktiivin soveltamisalaan kuuluvat hankkeet on jaettu kahteen liitteeseen. Direktiivin liitteessä I luetelluista hankkeista on tehtävä ympäristövaikutusten arviointi kaikissa tapauksissa. Direktiivin liitteessä II luetelluista hankkeista taas on tehtävä ympäristövaikutusten arviointi, jos hankkeella on todennäköisesti merkittäviä vaikutuksia ympäristöön. Pysäköintialueet kuuluvat direktiivin liitteen II soveltamisalaan (kohdan 10 b alakohta Kaupunkirakentaminen, ostoskeskusten ja paikoitusalueiden rakentaminen mukaan luettuna), joten niistä on direktiivin mukaan tehtävä ympäristövaikutusten arviointi, jos niillä on todennäköisesti merkittäviä vaikutuksia ympäristöön. Direktiivissä ei määritellä millaista vaikutusta voidaan pitää merkittävänä ja sen vuoksi toimivaltaisten viranomaisten on päätettävä asiasta tapauskohtaisesti tai raja-arvojen perusteella. Direktiivin 4 artiklan 4 kohdan mukaisesti on julkistettava päätös siitä, tarvitseeko tietystä liitteen II hankkeesta tehdä ympäristövaikutusten arviointi. Jos hankkeesta on tehtävä ympäristövaikutusten arviointi, on rakennuttajan valmisteltava lausunto hankkeen todennäköisistä ympäristövaikutuksista. Lausunto on toimitettava ympäristöviranomaisten ja yleisön nähtäväksi, jotta ne voivat antaa asiasta mielipiteensä. Lausunto ja siihen liittyvät huomautukset on otettava huomioon hanketta koskevaa lupapäätöstä tehtäessä. Tiedot lopullisesta päätöksestä on myös julkaistava. Jos arvoisa parlamentin jäsen on sitä mieltä, että direktiivissä säädettyjä vaatimuksia ei ole noudatettu kyseisessä tapauksessa, asiasta voi tehdä kantelun komissiolle. Kanteluun on liitettävä asiaa koskevat todisteet. (1) EYVL L 73, 14.3.1997.